b'\n_START_ARTICLE_\nFarmVille\n_START_SECTION_\nFuncionament\n_START_PARAGRAPH_\nQuan es comen\xc3\xa7a el joc es disposa d\'una granja i el jugador crea un avatar personalitzat. Hi ha sis parcel\xc2\xb7les de terra, dues de les quals estan en proc\xc3\xa9s de creixement, i quatre (alberg\xc3\xadnies i maduixes) que ja estan a punt de collir._NEWLINE_El joc est\xc3\xa0 basat en l\'\xc3\xbas del mercat, on es poden comprar els seg\xc3\xbcents articles: llavors, arbres, animals, edificis, decoraci\xc3\xb3, vehicles, i m\xc3\xa9s terra amb "monedes de la granja": que s\xc3\xb3n els diners gen\xc3\xa8rics de Farmville obtinguts en la venda de cultius. Un jugador tamb\xc3\xa9 pot optar per comprar monedes o diners en efectiu de Farmville de Zynga. El jugador planta les llavors que creixeran al camp de cultiu, i despr\xc3\xa9s d\'un temps podr\xc3\xa0 recol\xc2\xb7lectar la collita i guanyar monedes de la granja. Els animals i els arbres tamb\xc3\xa9 poden ser adquirits i tamb\xc3\xa9 se\'n poden obtenir beneficis. El jugador guanya punts d\'experi\xc3\xa8ncia (XP) mitjan\xc3\xa7ant la compra d\'elements i tasques habituals com ara la llaurada, la sembra i la collita. Guanyar XP augmenta el nivell del jugador, obrint m\xc3\xa9s elements. La majoria dels articles es poden comprar amb les monedes de la granja, encara que alguns (per exemple, certes decoracions) han de ser comprats amb diners en efectiu de la granja._NEWLINE_Cada parcel\xc2\xb7la de terra que volem llaurar costa 15 monedes i depenent de la collita sembrada, les noves llavors poden variar des de 10-220 monedes. Cada collita es ven a un preu fixat que \xc3\xa9s m\xc3\xa9s gran que el preu pagat per les llavors. La relaci\xc3\xb3 entre el cost de les llavors i el rendiment dels cultius varia en funci\xc3\xb3 del temps de la collita i el cost inicial de les llavors. Per exemple, els gerds, amb un temps de creixement de dues hores, costen 20 monedes i es venen per 46 monedes. Les s\xc3\xadndries, amb un temps de creixement de quatre dies, valen 130 monedes i es venen per 348 monedes. Depenent de la planta, el temps de creixement pot variar de dues hores (gerds) a quatre dies (carxofes, s\xc3\xadndries). Si el cultiu no es recull a temps la planta s\'anir\xc3\xa0 pansint fins que es faci malb\xc3\xa9. Per exemple, les carbasses creixeran en 8 hores: si la carbassa no es recull en les properes 16 hores, es comen\xc3\xa7ar\xc3\xa0 a marcir i morir\xc3\xa0, i el jugador perdr\xc3\xa0 les monedes o l\'experi\xc3\xa8ncia (XP)._NEWLINE_A mesura que el jugador va incrementant la seva experi\xc3\xa8ncia, es pot ampliar l\'explotaci\xc3\xb3 agr\xc3\xadcola (amb el pagament en efectiu o amb monedes de granja) per augmentar l\'espai per a l\'agricultura, els animals, i les decoracions._NEWLINE_Com la majoria dels jocs Zynga, Farmville utilitza les caracter\xc3\xadstiques de les xarxes socials de Facebook. Juntament amb la seva pr\xc3\xb2pia granja, els jugadors poden convidar els seus amics a unir-s\'hi i ser ve\xc3\xafns. L\'adquisici\xc3\xb3 de ve\xc3\xafns t\xc3\xa9 beneficis en el joc -no nom\xc3\xa9s es pot guanyar diners i experi\xc3\xa8ncia (per visitar i ajudar les granges ve\xc3\xafnes), sin\xc3\xb3 que tamb\xc3\xa9, amb vuit o m\xc3\xa9s ve\xc3\xafns, un jugador pot augmentar la seva explotaci\xc3\xb3 i tenir m\xc3\xa9s superf\xc3\xadcie. A m\xc3\xa9s, tamb\xc3\xa9 es poden enviar regals (com ara arbres, animals, i ornaments) als ve\xc3\xafns i altres amics de Facebook. Els regals rebuts dels ve\xc3\xafns sovint tenen preus de compra relativament cars al mercat, aix\xc3\xad que aconseguir regals d\'amics \xc3\xa9s una de les millors maneres d\'aconseguir articles de preus elevats. A m\xc3\xa9s, molts dels articles de regal no estan disponibles en el mercat de Farmville. Aix\xc3\xb2 inclou moltes decoracions tem\xc3\xa0tiques._NEWLINE_Els jugadors tamb\xc3\xa9 poden aconseguir una mena de "llacets", cintes o condecoracions que representen la finalitzaci\xc3\xb3 d\'unes tasques establertes. El primer llacet que es pot aconseguir \xc3\xa9s de color groc, per una feina simple, i tot seguit, a mesura que les feines s\xc3\xb3n m\xc3\xa9s complicades es poden guanyar llacets de color blanc, vermell, i blau. Hi ha un total de vint-i-vuit tasques diferents, i es poden aconseguir 112 cintes.'